Source: http://studiocriss.blogspot.com/2017/01/
Timestamp: 2019-01-18 19:09:26+00:00

Document:
StudioCriss: januar 2017
Ne odpirajte lažnih elektronskih sporočil glede neplačanih obveznosti do FURS
Finančna uprava RS (FURS) je bila s strani zavezancev obveščena, da so ti iz elektronskega naslova FURS dobili opomine zaradi neplačanih obveznosti. Vse zavezance opozarjajo, da gre za lažna sporočila, ki so poslana iz lažnega elektronskega naslova in da je v sporočilu virus. Zavezance prosijo, naj sporočila zavržejo in jih zaradi lastne varnosti ne odpirajo.
Na FURS zadevo še preiskujejo in vseh informacij še nimajo, zaradi zaščite zavezancev pa posredujejo do zdaj zbrane informacije.
Elektronska sporočila, ki jih dobivajo zavezanci, izgledajo, kot bi jih poslala Finančna uprava RS iz elektronskega naslova gfu.fu@gov.si, vendar temu ni tako. Gre za ponarejen naslov pošiljatelja (t.i »email spoofing«). Zaenkrat so na FURS ugotovili, da so bila sporočila poslana iz tujine in da vsebujejo tudi datoteko s končnico .xls, ki vsebuje virus (trojanski konj). Prav tako v sporočilu navedena finančna kontrolorka ne obstaja, nikoli ni bila niti ni zaposlena na Finančni upravi RS. Sporna sporočila so zavezanci začeli prejemati v petek, 27. 1. 2017.
Zavezance opozarjajo, naj omenjene elektronske pošte ne odpirajo zaradi lastne elektronske varnosti in svetujemo, da si posodobijo antivirusno zaščito.
Zavezance obveščajo tudi, da Finančna uprava RS dolžnike nikoli ne opominja po elektronski pošti, temveč le preko sistema eDavki oziroma pisno po navadni pošti. Več informacij o opominjanju najdete na povezavi: http://www.fu.gov.si/fileadmin/Internet/Placevanje_in_izvrsba/Podrocja/Opominjanje/Opis/Podrobnejsi_opis_1_izdaja_Opominjanje.docx
Ministrica za delo, družino, socialne zadeve in enake možnosti dr. Anja Kopač Mrak bo na podlagi posvetovanja s socialnimi partnerji določila uskladitev minimalne plače v višini 1,8%.
To pomeni, da bo minimalna plača v letošnjem letu znašala 804,96 evrov, medtem ko je v letu 2016 ta znašala 790,73 evrov.
Pri uskladitvi so v skladu z Zakonom o minimalni plači poleg rasti cen življenjskih stroškov (0,5%) upoštevana tudi ugodna gospodarska rast ter gibanja plač in zaposlenosti v preteklem letu. V prvih enajstih mesecih preteklega leta se je v primerjavi z enakim obdobjem leto pred tem za 1,8% povišala tudi povprečna plača v Republiki Sloveniji.
Z dvigom minimalne plače v enakem odstotku bomo tako zagotovili ohranitev razmerja med minimalno in povprečno plačo, hkrati pa prispevali k izboljšanju socialnega položaja zaposlenih z najnižjimi dohodki.
Finančna uprava RS je v letu 2016 podelila poseben status šestim davčnim zavezancem, ki so izpolnjevali predpisane pogoje. V oddaji vloge za ta status pa želi spodbuditi še več zavezancev.
S podelitvijo posebnega statusa se med Finančno upravo RS in zavezancem vzpostavi sodelovanje, ki temelji na preglednosti, razumevanju in medsebojnem zaupanju. Finančna uprava RS pri izvajanju programa zavezancem za davek zagotavlja hitro in odzivno reševanje težav pri izpolnjevanju davčnih obveznosti s pripravljenostjo za sodelovanje. Enkrat letno Finančna uprava RS in zavezanec za davek ocenita izvajanje programa, ki ga uresničujeta preko kontaktnih oseb.
Od zavezancev, ki se vključijo v program, se pričakuje, da imajo že vzpostavljen učinkovit sistem upravljanja davčnih tveganj oziroma ga želijo vzpostaviti v bližnji prihodnosti. To pomeni, da sproti zaznavajo davčna tveganja, z njimi učinkovito upravljajo ter imajo v sistem notranjih kontrol vgrajene bistvene elemente davčnih kontrol. Postopke internega nadzora izvajajo tudi na področjih, ki so ključna za pravilno in pravočasno obračunavanje in plačevanje davčnih obveznosti.
Posledično lahko Finančna uprava RS izvaja novo, manj represivno obliko nadzora, v smislu preventivnega delovanja s ciljem zmanjševanja davčnih tveganj. Za podelitev statusa ni nujen pogoj, da so notranje davčne kontrole že v celoti vzpostavljene, temveč jih lahko zavezanci vzpostavijo tudi po podelitvi statusa, vendar najkasneje v roku dveh let od podelitve.
K oddaji vloge za dodelitev posebnega statusa želi Finančna uprava RS vzpodbuditi še več davčnih zavezancev, zlasti tiste velike gospodarske družbe, ki že imajo vzpostavljene notranje davčne kontrole oziroma jih želijo vzpostaviti v bližnji prihodnosti. Poseben status se podeli za obdobje treh let od datuma izdaje odločbe. Enkrat letno Finančna uprava RS in zavezanec za davek ocenita izvajanje programa, ki ga uresničujeta preko kontaktnih oseb. Podelitev posebnega statusa pa ne omejuje pravic Finančne uprave RS pri izvrševanju njenih pooblastil.
Več informacij na: http://www.fu.gov.si/davki_in_druge_dajatve/poslovanje_z_nami/podelitev_statusa_zaradi_spodbujanja_prostovoljnega_izpolnjevanja_obveznosti/.
4 izvirne ideje, ki so od začetne slave potonile v pozabo
Zanimivo je opazovati razvoj poslovnih idej, ki so nekaterim posameznikom v zelo kratkem času ustvarile premoženje, hkrati pa so mnoge izmed njih v kratkem času tudi propadle.
Njihova skupna lastnost je v tem, da se osredotočajo na nenavadne tržne niše, ki hitro pritegnejo bolj inteligentne kupce, vendar se v zelo hitrem času tudi izpojejo.
Zato je nemogoče razložiti njihov uspeh ali napovedati usodo njihovih naslednikov. Primeri takšnih izvirnih poslovnih idej, ki so imele kratek, ampak več kot uspešen rok trajanja:
1. Stran za milijon dolarjev
Ta izvirna domislica se je porodila nekemu ameriškemu študentu, ki si je želel brez zadolževanja plačati svoj študij. Odprl je internetno stran in jo razdelil na milijon pikslov, nato pa podjetjem prodajal oglaševalski prostor v najmanjši velikosti 100 pikslov (po en dolar za piksel).
2. Božičkova pošta
Byron Reese je odprl poštni predal na Severnem tečaju, nato pa staršem zaračunal deset dolarjev za vsako pismo, ki ga je v Božičkovem imenu poslal njihovim otrokom. Od leta 2001 je tako odgovoril na preko 200.000 otroških prošenj, kar skupaj znese precej lepo 'božičnico.'
Bivši mornar je sestavil set kart, na katerih prikazuje različne vaje za izboljšanje telesne kondicije. Te karte nato premešaš in dobiš vsakič nov program treninga, tako da ti nikoli ni dolgčas. Sliši se neumno, ampak v Ameriki deluje, saj je lastniku te idejo prineslo okrog 50 milijonov dolarjev. Precej več kot znaša vojaška plača, ne?
4. DinnerDesign
Inovativne restavracije, ki so v svojem času bile prava modna muha. Strankam so ponujale možnost, da si same oblikujejo celotedenski jedilnik in nato odnesejo hrano domov. V kratkem času so se po vsej ZDA pojavile franšizne restavracije, ampak so z upadom ekonomije po krizi kmalu zaprle vrata.
VIR: www.financnitrgi.com
Avtor StudioCriss d.o.o. ob 08:32 Ni komentarjev:
Služba Vlade RS za razvoj in evropsko kohezijsko politiko, organ upravljanja za evropske strukturne sklade in Kohezijski sklad, je izdala odločitev o podpori za program »Celovita podpora podjetjem za aktivno staranje delovne sile 2016–2020«, ki je namenjen krepitvi kompetenc starejših zaposlenih in spodbujanju podaljševanja delovne aktivnosti. Skupna višina sredstev, namenjenih za izvedbo programa, znaša slabih 30 milijonov evrov, od tega bo Evropski socialni sklad prispeval 80 odstotkov oziroma skoraj 24 milijonov evrov.
Program, ki se bo izvajal do leta 2022, prinaša vrsto aktivnosti, ki bodo prispevale h krepitvi kompetenc starejših zaposlenih, ozaveščale o negativnih demografskih trendih in potrebnih prilagoditvah nanje ter zagotavljale podporo delodajalcem za učinkovito upravljanje s starajočo se delovno silo.
V okviru programa bo vzpostavljena informacijska točka, kjer bodo delodajalcem na voljo vse informacije v zvezi s programom in učinkovitim upravljanjem s starejšo delovno silo, in organizirane številne tematske delavnice. Objavljeni bodo trije javni razpisi, kjer bodo podjetja lahko pridobila sofinanciranje usposabljanj za krepitev kompetenc starejših (cilj je vključiti 12.500 starejših zaposlenih). Objavljena pa bosta tudi pilotna projekta (vključenih 50 podjetij), v okviru katerih bodo izvedeni ukrepi za zmanjšanje odsotnosti z dela.
Več informacij: Ministrstvo za delo, družino, socialne zadeve in enake možnosti in Javni sklad RS za razvoj kadrov in štipendije.
VIR: http://www.eu-skladi.si
Čeprav Zakon o delovnih razmerjih (ZDR-1) določa, da lahko delavec izrabi en dan letnega dopusta na tisti dan, ki ga sam določi, pa to ne pomeni, da mu delodajalec ni dolžan omogočiti, da izkoristi svoj dopust v celoti.
Prav nasprotno, delodajalec je dolžan delavcu zagotoviti izrabo letnega dopusta v tekočem koledarskem letu, delavec pa je dolžan do konca tekočega koledarskega leta izrabiti najmanj dva tedna, preostanek letnega dopusta pa v dogovoru z delodajalcem do 30. junija naslednjega leta. Odpoved dopustu ni veljavna, se pa lahko delavec in delodajalec dogovorita o denarnem nadomestilu za neizrabljeni letni dopust, vendar zgolj v primeru prenehanja delovnega razmerja.
Prav glede denarnega nadomestila za neizrabljen letni dopust je višje delovno in socialno sodišče večkrat presojalo, ali je tak zahtevek za nadomestilo upravičen ali ne.
Tako je npr. s sodbo Pdp 199/2016 z dne 22.09.2016 ugotovilo, da je bil tožničin zahtevek za priznanje nadomestila za neizrabljen letni dopust pravilno zavrnjen, saj ni dokazala, da bi ustno ali pisno zahtevala izrabo dopusta, ter da ji je bila s tem posledično zavrnjena ali onemogočena izraba dopusta.
Višje delovno in socialno sodišče je potrdilo odločitev prvostopnega sodišča, ki je tožničin zahtevek zavrnilo na podlagi ugotovitve, da tožnica izrabo dopusta ni zahtevala ne pisno ne ustno. Tožnica namreč z ničemer ni dokazala, da bi sploh zahtevala izrabo dopusta, zaradi česar niti ni moglo priti do situacije, da bi ji bila izraba dopusta prepovedana ali onemogočena. Poleg tega se pritožbeno sodišče sklicuje tudi na sklep Vrhovnega sodišča RS, opr. št. VIII Ips 300/2010, kjer je zavzeto stališče, da sploh ne obstaja pravna podlaga za nadomestilo oziroma odškodnino za neizrabljeni dopust oziroma je pravica do tega nadomestila možna le skladno s 164. členom ZDR-1.
Sodišče je prav tako poudarilo, da je to določbo treba razlagati tako, da je delavec upravičen do nadomestila za neizrabljeni dopust le ob prenehanju delovnega razmerja. Če delavec izrabe letnega dopusta ne zahteva, obstoj nepredvidljivega vzroka za to pa ni ugotovljen, in če na delodajalčevi strani ni razlogov za neizrabo, pravico do letnega dopusta (ali nadomestila) izgubi. Bistveno je torej dejstvo, ali je imel delavec dejansko možnost izkoristiti svojo pravico do letnega dopusta, ali pa je to možnost izgubil zaradi nepredvidljivih dogodkov. Na podlagi vsega navedenega je sodišče prve stopnje tudi ta zahtevek utemeljeno zavrnilo.
Kadar torej delavec iz objektivnih razlogov dopusta ne more koristiti, je po mnenju sodišča upravičen do plačila nadomestila. Tako je višje delovno in socialno sodišče odločilo tudi s sodbo Pdp 36/2016 z dne 10.03.2016, ko je ugotovilo, da je tožniku (delavcu) za leto 2012 pripadalo še 23 dni letnega dopusta, ki ga z objektivnih razlogov ni mogel izrabiti v času zaposlitve pri toženi stranki. Tega dejstva tožena stranka ni prerekala. Ker je tožnik pisno odpoved pogodbe o zaposlitvi prejel le nekaj dni pred odjavo iz zavarovanj, zaradi česar dopusta dejansko ni mogel koristiti, je prisodilo tožniku nadomestilo za neizrabljen letni dopust.
Poslovanje slovenskih podjetij v Avstriji z novim letom oteženo
Zastopanje je nujno v vsaki pravni osebi, saj lahko družba le tako izjavlja svojo voljo, ki je sicer po svoji naravi ne more izjavljati tako kot fizične osebe. Tokrat se bomo osredotočili na zunanje zastopanje družbe, ki obsega pravna dejanja, pravice in obveznosti. Med zunanjimi zastopniki družbe ločimo:
zakonite oziroma statuarne zastopnike, ki so z zakonom ali statutom družbe določene za zastopanje družbe in
pooblaščence oziroma zastopnike po pooblastilu.
Prvi, ki jih poznamo tudi pod izrazom prokuristi, imajo posebno obliko splošnega pooblastila, ki jim daje upravičenje za sklepanje vseh pravnih poslov, ki jih lahko sklepa družba v sklopu svoje pravne sposobnosti. Edina vrsta poslov, ki jih te osebe ne morejo sklepati je odtujevanje ali obremenjevanje nepremičnin družbe.
Drugi pooblaščenci so osebe, katere na podlagi posebnega pooblastila sklepajo le določene pravne posle za družbo, na račun družbe. Poznamo različne pooblaščence: poslovne, posebne in trgovske, ki imajo pooblastilo, ki se nanaša le na prodajo določenega blaga. Slednji nimajo pravice sklepati pogodb, temveč le zbirati naročila.
Pooblastilo poslovodnega organa družbe
Poslovodja (direktor) je bistven organ za delovanje družbe, ki na lastno odgovornost vodi posle družbe in jo zastopa. Spada med zakonite zastopnike družbe. Na podlagi zakonitega pooblastila lahko sprejema vse odločitve v sklopu delovanja družbe, tj. interne odločitve, ter odločitve o sklepanju poslov s tretjimi osebami.
Družba lahko v družbeni pogodbi opredeli pravice, obveznosti in odgovornost poslovodje. Predpogoj za veljavnost teh določil je, da je družbena pogodba dana v sodni register. Lahko se odloči, ali bo poslovodja ena ali več oseb, ter ali bodo odločitve sprejemali posamično ali skupno.
V družbeni pogodbi pa ni mogoče omejiti zakonitega pooblastila v smislu, da bi se navedla najvišja vrednost posla, do katere ima poslovodja pravico sklepati pogodbe s tretjimi osebami (VSL IV Cpg 1579/2015, VSK I Cpg 138/2001). Posamezni zakonski zastopnik družbe ima pravico do neomejenga zastopanja družbe, ki je lahko omejena le z določbo, da mora odločitve sprejemati skupno z drugimi zakonitimi zastopniki. Ni dopustno omejevati pooblastila v smislu navedbe konkretne vrednosti posla. Četudi družbena pogodba vsebuje takšno omejitev, pa ta nima učinka proti tretjim osebam. Načelo neomejljivosti pooblastil zakonitih zastopnikov je namreč temeljno načelo zastopanja gospodarskih subjektov in velja za vse statusnopravne oblike družb po ZGD-1, inkorporirano pa je v določbi 32. člena ZGD-1 in je v tem pogledu kogentna določba.
V primeru, da poslovodja huje krši svoje dolžnosti in pravice, ki jih ima na podlagi pooblastila, ga lahko skupščina razreši. Razen, če je odpravnina dogovorjena v družbeni pogodbi, poslovodja v primeru utemeljenega odpoklica ni upravičen do odpravnine.
Avtor StudioCriss d.o.o. ob 10:08 Ni komentarjev:
Avtor StudioCriss d.o.o. ob 09:16 Ni komentarjev:
Gospodarske razmere so se v Sloveniji dodatno izboljšale, kar se med drugim kaže v zvišanju obsega BDP in večji zaposlenosti. Na višjo gospodarsko rast sta med drugim vplivala večja domača potrošnja in rast izvoza. Strokovnjaki sicer opozarjajo, da izzivi ostajajo in da BDP še vedno precej zaostaja za predkrizno ravnjo.
K dosedanji letošnji rasti je ugodno prispevalo zasebno trošenje gospodinjstev, prav tako izvoz, katerega rast pa se upočasnjuje. BDP, popravljen za vpliv sezone in števila delovnih dni, je šel medtem v primerjavi z drugim četrtletjem navzgor za en odstotek, v primerjavi z enakim obdobjem lani pa za tri odstotke.
Slovenija ostaja ena od držav z najvišjo gospodarsko rastjo. V tretjem četrtletju je bila rast v medletni primerjavi spet znatno višja od povprečja evrskega območja. Kljub razmeroma hitrejšemu zmanjševanju zaostanka v zadnjih letih pa po opozorilih Urada za makroekonomske analize in razvoj (Umar) ostajamo v skupini držav, kjer BDP najbolj zaostaja za predkrizno ravnjo.
Kriza v gradbeništvu ostaja
Gospodarske zbornice Slovenije (GZS) podatki o četrtletni gospodarski rasti niso presenetili. Kot so zapisali, je bila dinamika medletne rasti s tremi odstotki višja kot kot v prvih dveh četrtletjih, a se jim ne zdi smiselno dajati preveč poudarka na decimalke, saj se končne vrednosti lahko spremenijo.
Ocenili so, da je rast splošna, torej prisotna na vseh komponentah izdatkovne strukture z izjemo gradbeništva. "Gradbeništvo se sooča z velikim padcem gradbenih del pri inženirskih objektih, kar je posledica zaključka stare perspektive oziroma manjšega priliva iz evropskih sredstev," so pojasnili in dodali, da je podoben trend prisoten tudi v večini držav Višegrajske skupine.
Boljše razmere na trgu dela spodbujajo potrošnjo
V ugodnih gospodarskih razmerah se še naprej izboljšujejo tudi razmere na trgu dela. Število delovno aktivnih je tako že doseglo ravni, primerljive s tistimi v letih stabilne gospodarske rasti. Izboljševanje razmer na trgu dela veča zaupanje potrošnikov, kar spodbuja trošenje gospodinjstev. Zasebna potrošnja je tako letos vidneje okrevala.
Zaposlenost se je v tretjem četrtletju povečala za 2,1 odstotka, kar je podobno kot v prejšnjem četrtletju, ko je bila rast dvoodstotna. V predelovalnih dejavnostih se je število zaposlenih povečalo za 3,3 odstotka, kar je približno 6300 oseb. Več kot štiriodstotno rast zaposlenosti so statistiki med julijem in septembrom opazili tudi v dejavnostih gostinstva, zdravstva in socialnega varstva ter prometa in skladiščenja.
Domače trošenje se je v tretjem četrtletju povečalo za 1,8 odstotka, predvsem na račun končnega trošenja (+2,5 odstotka), medtem ko so se bruto investicije zmanjšale za 0,4 odstotka. Zasebno trošenje gospodinjstev se je v tretjem četrtletju povečalo za 2,6 odstotka. Pri tem statistiki opažajo rast v vseh skupinah izdatkov gospodinjstev, največjo pa za trajne proizvode, kot so avtomobili, pohištvo in večji gospodinjski aparati.
Izvoz nekoliko bolj umirjeno, investicije navzdol
Izvoz se je v tretjem četrtletju na letni ravni okrepil za 5,4 odstotka, uvoz pa za 4,5 odstotka. Stopnje rasti tako uvoza kot izvoza so bolj umirjene kot v preteklem četrtletju, podobne je statistični urad zabeležil v drugi polovici leta 2015 in v prvem četrtletju letos. Zaradi višje stopnje rasti izvoza kot uvoza se je zunanjetrgovinski presežek povečal in h gospodarski rasti prispeval 1,1 odstotne točke.
Bruto investicije v osnovna sredstva so se v tretjem četrtletju zmanjšale za 3,6 odstotka. K temu padcu je najbolj prispevalo zmanjšanje investicij v zgradbe in objekte za 12,4 odstotka, predvsem v nestanovanjske zgradbe. Še večji padec bruto investicij v osnovna sredstva so ublažile investicije v opremo in stroje, ki so se povečale za 6,6 odstotka.
Skupna dodana vrednost slovenskega gospodarstva se je v tretjem četrtletju povečala za 2,5 odstotka. K temu so največ prispevale predelovalne dejavnosti, kjer se je dodana vrednost povečala za 6,5 odstotka. Še večjo rast so dosegli v dejavnosti gostinstva, in sicer kar za 11 odstotkov.
Avtor StudioCriss d.o.o. ob 11:18 Ni komentarjev:
Predstavniki vlade so na kongresu Združenja delodajalcev Slovenije predstavili spremembe, ki se napovedujejo, in delodajalcem zagotovili, da si bodo prizadevali za izboljšanje poslovnega okolja.
Velikopotezni načrt vlade
A med predvidenimi ukrepi je tudi poenotenje zavarovalnih osnov za plačilo prispevkov. Kot je povedal Božič, si finančno ministrstvo želi zmanjšati število osnov na okoli deset, kar bi omogočilo večjo preglednost in lažje delovanje sistema.
Zdaj namreč denimo za zdravstvene prispevke obstaja kar 26 različnih kategorij zavarovancev, ki imajo različne zavarovalne osnove in večinoma tudi različne stopnje prispevkov. Po novem bi jih bilo precej manj.
Ali to pomeni, da se bo s poenotenjem zavarovalnih osnov podražilo honorarno delo, delo študentov in upokojencev? Verjetno, saj želijo poenotiti vse oblike dela. Ideja o tem je predstavljena tudi v beli knjigi, naj bi pa šlo za dolgoročen projekt – do zdaj to ni uspelo še nobeni vladi. Seveda predstavniki vlade besede podražitev ne omenjajo – govorijo zgolj o poenostavitvah.
Napovedujejo strukturne reforme
Božič je napovedal še spremembe na področju pavšalnih obdavčitev, napotenih delavcev, del zakonodaje na področju obdavčitve nepremičnin naj bi šel na vlado že letos, pripravljajo pa tudi zeleno davčno oziroma proračunsko reformo in nadaljevanje informatizacije oziroma digitalizacije storitev za zavezance.
Zaradi pomanjkanja talentov višje plače
Kljub obljubam vlade pa so bili gospodarstveniki nekoliko skeptični. »Nenehno dodatno obremenjevanje gospodarstva se mora prenehati,« je pou­darjal predsednik ZDS in direktor Boxmark Leatherja Marjan Trobiš. Miljenko Muha iz Kostaka pa od vlade pričakuje, da končno začne vladati – izbere pet stvari, ki jih bo naredila, in jih tudi naredi.
Marjan Batagelj iz Postojnske jame je opozoril na nujnost prožnega trga dela in oteženo zaposlovanje tujcev, Miro Smrekar iz Adecca pa na pomanjkanja talentov in vprašanje, kako jih zadržati. »Večinoma si bomo kradli kadre, kar pomeni inflacijo plač za isto opravljeno delo,« je še dodal.
Evropska komisija je 1.12.2016 predstavila sklop ukrepov za izboljšanje pogojev v zvezi z DDV za podjetja iz EU, ki se ukvarjajo s spletno prodajo blaga. Trenutni DDV sistem v EU je administrativno in finančno zelo zapleten za mikro, majhna, ter srednja podjetja, ki želijo blago prodajati končnim potrošnikom v EU.
Trenutno veljavna DDV pravila v zvezi s spletno prodajo blaga v EU
Če slovenski davčni zavezanec dobavi blago končnemu potrošniku iz druge države EU takšno dobavo blaga obravnava kot dobavo blaga na daljavo v skladu z 20. členom ZDDV-1.
Pri dobavi blaga na daljavo ima slovenski davčni zavezanec dve možnosti in sicer:
če skupna dobava blaga v določeno državo EU ne preseže praga, ki je v tej državi EU določen za dobave blaga na daljavo, slovenski davčni zavezanec izstavi račun z DDV in ravna po pravilih slovenske DDV zakonodaje (ZDDV-1).
če skupna dobava blaga v določeno državo EU preseže prag, ki je v tej državi EU določen za dobave blaga na daljavo, pa mora slovenski davčni zavezanec pridobiti DDV številko v drugi državi EU, ter obračunavati DDV in upoštevati DDV zakonodajo te druge države EU.
Primer 2: Podjetje A (slovenski davčni zavezanec) prodaja blago končnim potrošnikom v Nemčiji. V Nemčiji je prag za dobavo blaga na daljavo 100.000 EUR. Kako ravna podjetje A, če obseg prodaje končnim kupcem v Nemčiji ne preseže navedenega praga in kako ravna če navedeni prag preseže?
Če podjetje A ne preseže praga 100.000 EUR izstavlja račune s slovenskim DDV in ravna v skladu s slovensko DDV zakonodajo. Če pa podjetje A preseže prag 100.000 EUR, se mora registrirati za namen DDV v Nemčiji in obračunavati nemški DDV v skladu z nemško DDV zakonodajo.
Novosti, ki jih predlaga Evropska komisija v zvezi s spletno prodajo blaga
Evropska Komisija obljublja, da bo v naslednjih treh letih posodobila DDV sistem v EU. Gre predvsem za spremembe na področju obračunavanja DDV pri spletni prodaji blaga. Za mikro, majhna in srednja podjetja je spoštovanje trenutno veljavne zakonodaje s finančnega in administrativnega vidika velik zalogaj. Praksa kaže, da se gibljejo stroški registracije za DDV namene v drugi državi EU nekje med 4.000 in 8.000 EUR letno.
Visoki stroški v zvezi z izpolnjevanjem DDV obveznosti v drugi državi EU pa za mikro in majhna podjetja predstavljajo ključno oviro za vstop na tuji trg. Zato Evropska komisija predlaga naslednje spremembe:
nova pravila, ki bodo podjetjem, ki prodajajo blago prek spleta, omogočala enostavno izpolnjevanje obveznosti DDV v EU na enem mestu;
Evropska komisija predlaga, da bi spletni trgovci izpolnjevali DDV obveznosti drugih držav EU preko sistema Mini VEM, (sistem Mini VEM se že sedaj uporablja za e-storitve) v svoji matični državi. Spletni trgovci naj bi prek sistema Mini VEM preprosto vložili le en četrtletni obračun za DDV, ki ga dolgujejo v celotni EU. Nova ureditev bi tako malim spletnim trgovcem znižala stroške poslovanja, saj jim ne bi bilo potrebno plačevati drage računovodske in davčne storitve v zvezi z DDV poročanjem v drugih državah EU.
poenostavitev pravil o DDV za zagonska in mikro podjetja, ki se ukvarjajo s spletno prodajo, pri čemer se bo DDV za čezmejno prodajo v vrednosti do 10 000 evrov obračunaval v matični državi, majhna in sredna podjetja pa bodo imela koristi od preprostejših postopkov za čezmejno prodajo v vrednosti do 100 000 evrov za lažje poslovanje;
Za dobave blaga na daljavo naj bi se po novem določila dva praga, ki bosta veljala za vse države EU, in sicer:
10.000 EUR za mikro podjetja in
100.000 EUR za majhna in srednja podjetja.
Po trenutno veljavni zakonodaji ima vsaka od držav EU določen svoj prag oz. mejne vrednosti za določitev kraja dobave blaga pri prodaji blaga na daljavo. Konkretne prage po državah EU, ki so trenutno v veljavi, lahko preverite na tej povezavi (https://ec.europa.eu/taxation_customs/sites/taxation/files/docs/body/vat_in_ec_annexi.pdf).
Avtor StudioCriss d.o.o. ob 10:15 Ni komentarjev:
Predlog ukinja zaznambe na nepremičninah in ukinja vračilo prejete pomoči za prejemnike varstvenega dodatka in denarne socialne pomoči v primeru, ko ima posameznik oz. družina v lasti stanovanje ali stanovanjsko hišo v vrednosti do 120.000 evrov, pišejo na Ministrstvu za delo, družino, socialne zadeve in enake možnosti (MDDS).
Stopnja tveganja revščine v Sloveniji v letu 2015 je bila 14,3 odstotna in je prvič po dveh letih padla. V splošnem se revščina zmanjšuje, kar pa ne velja za revščino med starejšimi, zlasti samskimi, ki je bistveno višja kot pri splošni populaciji.
Avtor StudioCriss d.o.o. ob 10:59 Ni komentarjev:
Ob tem bi vas še opozorili, da se bo vezano knjigo računov skladno z Zakonom o davčnem potrjevanju računov lahko uporabljalo samo še do konca leta 2017. Z 31.12.2017 se namreč izteka prehodno obdobje. Po tem datumu se bo za izdajo računov uporabljalo elektronsko napravo za izdajo računov z vzpostavljeno elektronsko povezavo s Finančno upravo RS.
Avtor StudioCriss d.o.o. ob 09:08 Ni komentarjev:
Je dvig plač javnim uslužbencem dobra novica za podjetja? Da, a ni vse tako rožnato
Čeprav se je zaradi novega dviga plač v javnem sektorju marsikdo najbrž močno ujezil, utegne iz vsega skupaj nastati tudi nekaj dobrega. Po ocenah ekonomistov je to dobra novica za zasebno porabo, posledično pa za podjetja. A zakaj morda ni vse tako zelo lepo, kot se zdi na prvi pogled?
Če seštejemo to, za kar se je zdravnikom in javnim uslužbencem uspelo izpogajati v zadnjem mesecu dni, pridemo do številke sto milijonov evrov. Za toliko bo večja masa plač za obe skupini skupaj. V javnem sektorju je okoli 170 tisoč zaposlenih. To na letni ravni pomeni skoraj 600 evrov na zaposlenega v javnem sektorju.
Dobra novica za porabo
»Dvig plač ima zagotovo lahko pozitivne učinke na potrošnjo. Po drugi strani pa je treba vedeti, da se s tem povečuje primanjkljaj, posledično lahko to pomeni večji dolg države. Za zdaj to ni težava, lahko pa do težav pride, če bodo začele rasti obrestne mere,« pojasnjuje ekonomist Sašo Polanec. Kot pravi, bi bilo dobro, če bi v javnem sektorju rasla produktivnost.
BS: rast bo temeljila na domačem povpraševanju
Banka Slovenije v svoji zadnji analizi napoveduje, da bo gospodarska rast v Sloveniji v srednjeročnem obdobju stabilna in opazno nad evrskim povprečjem. V letu 2017 bo znašala okrog 2,5 odstotka, napoved rasti BDP za leto 2018 je 2,6 odstotka, za 2019 pa 2,5 odstotka.
»Rast bo v večji meri temeljila na domačem povpraševanju. Zasebna poraba se bo krepila zaradi nadaljnje rasti razpoložljivega dohodka,« napovedujejo pri Banki Slovenije.
Plače rastejo, najbolj v javnem sektorju
Povprečna mesečna bruto plača za oktober je znašala 1.567,99 evra in je bila glede na september realno približno enaka, glede na lanski oktober pa za 1,5 odstotka višja, ugotavljajo državni statistiki.
V prvih desetih mesecih letos so se povprečne bruto plače najbolj zvišale v javnem sektorju, in sicer v dejavnosti javne uprave in obrambe, dejavnosti obvezne socialne varnosti, za 5,5 odstotka glede na isto lansko obdobje. V panogi zdravstvo in socialno varstvo so letos povprečne bruto plače višje za 3,1 odstotka.
V zasebnem sektorju je letos največja rast bruto plač v panogi drugih raznovrstnih poslovnih dejavnosti, v katero so vključene tudi kadrovske agencije – 3,4 odstotka glede na isto lansko obdobje.
Avtor StudioCriss d.o.o. ob 09:33 Ni komentarjev:

References: sodišče 
 sodišče 
 sodišče 

Sodišče 
 sodišče 
 sodišče